हरिराम हौरैं कुद्द टप्पी तां उनैंगी जिंदू गरमैश चढ़ी आई दी ही ते उंदे चेतैं च चुलबुली चैंचलो समाई दी ही। गोरी धुप्प चैंचलो जेड़ी बटोती हरिराम हुंदे दफ्तरा च चपड़ासन ही। निक्किआ लोई गै उट्ठी ओ हरिराम हुंदे बंगलै च टमाटर मोड़ थमां दुद्ध लेई औंदी ही ते चाऽ पानी दा सरिस्ता बी करी जंदी ही। फ्ही हरिराम होर न्हाई धोई दफ्तर पुजदे तां ओ उत्थैं बी हरिराम हुंदे दफ्तरा बाहर बैंचा पर बैठी-बैठी हुकमैं दियां तमीलां करदी रौंहदी। संञा छुटटी होने पर हरिराम हुंदे कन्नै चैंचलो उंदे बंगलै च औंदी ते चाऽ पानी दा सरिस्ता करी चिरैं घर परतोंदी ही। रूट्टी पकानै आस्तै इक जागत होर हा हरिराम हुंदे कोल पर जे ओ कदैं नेई औंदा तां चैंचलो गै रूट्टी बी पकाई खलांदी ही।